དེ་བཞིན་རབ་བྱུང་བཅུ་དྲུག་པའི་ལྕགས་འབྲུག་ཟླ་༡ཚེས་༡༤ཉིན་༸གོང་ས་༸སྐྱབས་མགོན་སྐུ་ཕྲེང་བཅུ་བཞི་པ་ཆེན་པོ་མཆོག་མི་འཇིགས་གདོང་ལྔས་བཏེགས་པའི་གསེར་གྱི་ཁྲི་འཕང་ཆེན་པོར་མངའ་གསོལ་ནས་རབ་བྱུང་བཅུ་བདུན་པའི་ལྕགས་འབྲུག་བོད་ཟླ་༡ཚེས་༡༤དང་།ཕྱི་ལོ་༢༠༠༠ཟླ་༢ཚེས་༡༨བར་མི་ལོ་དྲུག་ཅུ་ཡོངས་སུ་འཁོར་བར་བརྟེན་༸གོང་ས་ཆེན་པོའི་བཀྲིན་ཆ་ཤས་ཙམ་གསབ་ཕྱིར་ཕྱི་ཚེས་༡༨དང་༡༩ཉིན་གཉིས་རིང་བཞུགས་སྒར་རྡ་རམ་ས་ལར་སྔར་སྲོལ་ལྟར་རྟེན་འབྱུང་མཛད་སྒོ་ཟབ་རྒྱས་བསྐྱངས་ཤིང་།སྐབས་དེར་བོད་ཀྱི་ཆོས་བརྒྱུད་ཁག་གི་བླ་ཆེན་རྣམས་གཞུང་གི་སྐུ་མགྲོན་དུ་གདན་ཞུས་ཀྱིས་ཆིབས་བསྒྱུར་གནང་ཡོད་པ་དང་།གཞིས་བྱེས་བོད་མི་སྤྱི་མགྲིན་ནས་༸གོང་ས་མཆོག་སྐུ་ཚེ་རྡོ་རྗེའི་ཁམས་སུ་བརྟན་པའི་བརྟན་བཞུགས་བསྟར་འབུལ་དང་སྦྲགས་བླང་དོར་ཞུ་སྒོའི་དམ་བཅའ་གཏན་ཚིགས་ཆེན་མོ་འབུལ་བཞེས་མཛད།རྒྱ་གར་རྒྱལ་ས་ལྡི་ལི་དང་།མེ་རེ་ཊི་སོགས་སུ་ཧིན་བོད་མཛའ་འབྲེལ་ཚོགས་པའི་ཚོགས་འདུ་སྔ་རྗེས་དང་།ཕྱི་ལོ་༡༩༩༦དང་༢༠༠༠ལོ་སོ་སོར་ཇར་མན་དུ་རྒྱལ་སྤྱིའི་བོད་དོན་རྒྱབ་སྐྱོར་ཚོགས་པའི་ཚོགས་ཆེན་གཉིས་པ་དང་གསུམ་པ་བསྐྱངས།